CELEX: C2004/217/24
Language: el
Date: 2004-08-28 00:00:00
Title: Υπόθεση C-255/04: Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, που ασκήθηκε στις 14 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/12
            
         Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, που ασκήθηκε στις 14 Ιουνίου 2004
   (Υπόθεση C-255/04)
   (2004/C 217/24)
   Η Επιτροπή των Ευρωπαϊκών Κοινοτήτων, εκπροσωπούμενη από τον E. Traversa και την A.-M. Rouchaud-Joët, με τόπο επιδόσεων στο Λουξεμβούργο, άσκησε στις 14 Ιουνίου 2004, ενώπιον του Δικαστηρίου των Ευρωπαϊκών Κοινοτήτων, προσφυγή κατά της Γαλλικής Δημοκρατίας.
   
               —
            
            
               Η Επιτροπή των Ευρωπαϊκών Κοινοτήτων ζητεί από το Δικαστήριο να αναγνωρίσει ότι η Γαλλική Δημοκρατία,
               
                           —
                        
                        
                           εξαρτώντας τη χορήγηση αδείας λειτουργίας σε πρακτορείο ευρέσεως εργασίας για καλλιτέχνες, εγκατεστημένο σε άλλο κράτος μέλος, από το κριτήριο του συμφέροντος που παρουσιάζει η δραστηριότητα του πρακτορείου από την άποψη των αναγκών των καλλιτεχνών για την εξεύρεση εργασίας,
                        
                     
                           —
                        
                        
                           εφαρμόζοντας το τεκμήριο της έμμισθης απασχολήσεως σε καλλιτέχνη που αναγνωρίζεται ως παρέχων υπηρεσίες και είναι εγκατεστημένος στο κράτος μέλος καταγωγής του, όπου παρέχει συνήθως ανάλογες υπηρεσίες,
                        
                     
         
               —
            
            
               παρέβη τις υποχρεώσεις που υπέχει από τα άρθρα 43 και 49 ΕΚ, και να καταδικάσει τη Γαλλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Το καθεστώς χορηγήσεως αδειών σε παρέχοντες υπηρεσίες οι οποίοι είναι εγκατεστημένοι σε άλλο κράτος μέλος και οι οποίοι δεν διαθέτουν άδεια χορηγηθείσα υπό συγκρίσιμες προϋποθέσεις στο κράτος καταγωγής τους συνίσταται σε μια αμιγώς μηχανική εφαρμογή του καθεστώτος που εφαρμόζεται επί των παρεχόντων υπηρεσιών που είναι εγκατεστημένοι στη Γαλλία και ουδόλως λαμβάνει υπόψη τα δικαιολογητικά και τις εγγυήσεις που έχουν ήδη παρασχεθεί στο κράτος καταγωγής. Υπό τις συνθήκες αυτές, η επιβολή του γαλλικού καθεστώτος χορηγήσεως αδειών υπερβαίνει το αναγκαίο μέτρο για την προάσπιση των συμφερόντων των ενδιαφερομένων καλλιτεχνών. Αφετέρου, το κριτήριο του συμφέροντος που παρουσιάζει η δραστηριότητα του πρακτορείου από την άποψη των αναγκών των καλλιτεχνών για την εξεύρεση εργασίας παρέχει στον Υπουργό Εργασίας, που είναι αρμόδιος για τη χορήγηση ή την ανάκληση των αδειών, πλήρη διακριτική ευχέρεια ως προς τον αποκλεισμό ενός αλλοδαπού παρέχοντος υπηρεσίες επειδή υφίσταται επαρκής αριθμός γαλλικών πρακτορείων που είναι κάτοχοι αδείας στη Γαλλία.
   Το τεκμήριο της έμμισθης απασχολήσεως το οποίο εφαρμόζεται σε καλλιτέχνη που αναγνωρίζεται ως παρέχων υπηρεσίες και είναι εγκατεστημένος στο κράτος μέλος καταγωγής του, όπου παρέχει συνήθως ανάλογες υπηρεσίες, συνιστά περιορισμό της ελεύθερης κυκλοφορίας των υπηρεσιών, κατά το μέτρο που το εν λόγω τεκμήριο μπορεί να απαγορεύσει ή να παρεμποδίσει τις δραστηριότητες του παρέχοντος υπηρεσίες που είναι εγκατεστημένος σε άλλο κράτος μέλος, όπου παρέχει νομίμως ανάλογες υπηρεσίες, και υπερβαίνει το αναγκαίο μέτρο για την επίτευξη των σκοπών από τους οποίους διαπνέεται. Εξάλλου, το τεκμήριο πολύ δύσκολα μπορεί να ανατραπεί και έχει συνέπειες όχι μόνον όσον αφορά το καθεστώς κοινωνικής ασφαλίσεως, αλλά και όσον αφορά τις άδειες μετ' αποδοχών και το καθεστώς επικουρικής συντάξεως. Έστω και αν το εν λόγω τεκμήριο εφαρμόζεται αδιακρίτως στους ημεδαπούς καλλιτέχνες και σε εκείνους που προέρχονται από άλλα κράτη μέλη, το τεκμήριο αυτό συνιστά περιορισμό ικανό να παρεμποδίσει ή να καταστήσει λιγότερο ελκυστικές τις δραστηριότητες των καλλιτεχνών που είναι εγκατεστημένοι σε κράτος μέλος, όπου παρέχουν νομίμως ανάλογες υπηρεσίες, περιορισμό δυσανάλογο σε σχέση με τον επιδιωκόμενο σκοπό.